Komisijos reglamentas (EB) Nr. 2251/2001
2001 m. lapkričio 20 d.
iš dalies keičiantis Reglamentą (EB) Nr. 2759/1999, nustatantį Tarybos reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu taikymo taisykles
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [1], ypač į jo 12 straipsnio 1 dalį,
kadangi:
(1) Komisijos reglamentas (EB) Nr. 2759/1999 [2] su pakeitimais, padarytais Reglamentu (EB) Nr. 2356/2000 [3], nustatantis Reglamento (EB) Nr. 1268/1999 taikymo taisykles, nustato išmokas gamintojų grupėms kaip parduotos produkcijos procentą. Būtų tikslinga, kad šie procentai sudarytų aukščiausią ribą, kurios neviršijant būtų galima nustatyti faktinę sumą siekiant padidinti lankstumą nustatant gamintojų organizacijoms suteikiamos paramos dydį.
(2) Reglamento (EB) Nr. 2759/1999 8 straipsnio 2 dalis nustatė datą, kuomet Komisijai buvo pateiktas kaimo plėtros planas kaip atitikties išlaidų reikalavimams pradinis taškas. Siekiant užtikrinti darną tarp susitarimų, sudarytų su šalimis kandidatėmis, kurie numato, kad reikalavimus atitinka tik tos išlaidos, kurias sumokėjo Agentūra nuo datos, kai Komisija suteikė tai Agentūrai finansinio valdymo įpareigojimus, reikia atitinkamai pakeisti tą nuostatą,
(3) remiantis išorinės pagalbos taisyklėmis, išdėstytomis instrukcijų vadove "Darbo, tiekimo ir paslaugų sutartys, sudarytos Bendrijos bendradarbiavimo su trečiosiomis šalimis tikslu" [4], remti investicijas galima tik tada, jeigu visos paslaugos, darbai, mechanizmai ir ištekliai yra Bendrijos arba šalių kandidačių kilmės; jeigu to prašoma, galutinis naudos gavėjas turi įrodyti visų darbo arba paslaugų sutarčių, finansuojamų pagal šį dokumentą, sąnaudų kilmę naudodamas visas leistinas įrodymų priemones.
(4) šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2759/1999 iš dalies keičiamas taip:
1. 6 straipsnio 4 dalies pirmas sakinys pakeičiamas taip:
"4. Straipsnio 3 dalyje nurodyta pagalba kiekvienai gamintojų organizacijai nustatoma pagal jos metinę realizuotą produkciją ir neviršija:"
2. 8 straipsnio 2 dalies pirma pastraipa pakeičiama taip:
"2. "Reikalavimus atitinka tik tos išlaidos Bendrijos paramai gauti, kurias sumokėjo Agentūra nuo datos, kai Komisija suteikė tai Agentūrai finansinio valdymo įpareigojimus, arba ten nurodytos (-ų) datos (-ų). Kad projektui būtų suteikta Bendrijos parama, visos paslaugos, darbai, mechanizmai ir ištekliai turi būti Bendrijos arba šalių kandidačių kilmės; jeigu to prašoma, galutinis naudos gavėjas turi įrodyti visų darbo arba paslaugų sutarčių sąnaudų kilmę naudodamas visas leistinas įrodymų priemones"."
2 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 20 d.